บัณฑูรลงบัญชาการเร่งสรุปงบ-ไม่กู้เพิ่ม
เร่งมือสรุปงบ 2555 ยันไม่กู้เพิ่ม แต่ทุกโครงการอยู่ครบ
1 ก.ย. 2554

เร่งมือสรุปงบ 2555 ยันไม่กู้เพิ่ม แต่ทุกโครงการอยู่ครบ
นายบัณฑูร สุภัควณิช เลขาธิการ นายกรัฐมนตรี เปิดเผยว่า ได้ประสานสำนักงานคณะกรรมการพัฒนาการเศรษฐกิจและสังคมแห่งชาติ (สศช.) ให้เร่งจัดทำแผนบริหารราชการแผ่นดินให้แล้วเสร็จโดยเร็ว หรือภายในเวลาประมาณ 10 วัน จากเดิมใช้เวลานาน 30-60 วัน เพื่อให้การดำเนินงานของภาคราชการออกมาโดยเร็วที่สุด และในวันที่ 6 ก.ย.นี้ สศช.จะนำเสนอให้ที่ประชุมคณะรัฐมนตรี (ครม.) พิจารณาให้ความเห็นชอบแผนบริหารราชการแผ่นดินดังกล่าว
นอกจากนี้ ได้ขอให้หน่วยงานที่เกี่ยวข้องเร่งจัดทำกรอบวงเงินงบประมาณปี 2555 ซึ่งคาดว่าจะเสนอขึ้นทูลเกล้าฯ ถวายได้ภายในปลายเดือน ม.ค. 2555 และเชื่อว่าจะเบิกจ่ายงบประมาณได้ภายในเดือน ก.พ. 2555 เป็นต้นไป 
“ผมยืนยันว่าการทำงบประมาณจะไม่มีการกู้เพิ่มเติมแน่นอน และโครงการที่เป็นของรัฐบาลไทยรักไทย เดิม เช่น 30 บาท รักษาทุกโรค เรียนฟรี ลดภาระค่าครองชีพ ถนนไร้ฝุ่น แต่ถูกเปลี่ยนชื่อไปจะยังมีอยู่ แต่อาจมีบางโครงการที่ควรจัดเข้าไปอยู่ในส่วนของการกระจายรายได้ เช่น ถนนไร้ฝุ่น” เลขาธิการนายกรัฐมนตรีชี้แจง
ขณะที่การปรับเพิ่มรายได้ให้ข้าราชการแรกเข้าที่จบการศึกษาระดับปริญญาตรี 1.5 หมื่นบาทนั้น กระทรวงการคลังอยู่ระหว่างดำเนินการ ส่วนรายได้ของข้าราชการที่จบการศึกษาระดับ ปวช. และ ปวส. จะมีรายได้ที่ลดหลั่นตามกันลงมา และคาดว่ารัฐบาลจะประกาศนโยบายนี้เพื่อเป็นของขวัญปีใหม่ให้กับข้าราชการก็ได้ แต่ก็ขึ้นอยู่กับการเสนอของกระทรวงการคลังด้วย